Papersnake/gushiwen huggingface dataset:
送孔征士
皇甫曾（唐代）

谷口山多处，君归不可寻。
家贫青史在，身老白云深。
扫雪开松径，疏泉过竹林。
馀生负丘壑，相送亦何心。
冬至日泊舟严陵滩下
虞俦（宋代）

书云瑞应协黄钟，人事天时讶许同。
葭管阴阳消长际，朱幡新许送迎中。
严陵滩昔怀高节，茂苑城今愧下风。
醉里不知乡国异，团圝相映酒颜红。
次韵酬
刘弇（宋代）

束书归伴鹤头游，赢得髭根未雪如。春圳有田皆杜鄠，晓窗无雪不衡庐。

糟床最与天真近，鱼沫何妨世态疏。鞟足龟腰负芝朮，因君特地愧三馀。
过邻水县横碧川
袁说友（宋代）

一水横空翠，群山送远阴。
临流新柳媚，隔岸小楼深。
五斗渊明米，朞年子贱琴。
可人山水县，莫倦读书音。
游仙曲为张真人羽化而作 其一
王称（宋代）

祥云凝素华，初景丽璇霄。羽驾集万灵，上下何飘飖。

要眇笙鹤音，和以空仙谣。尘缘一洗脱，顿觉神形超。

下士盼末光，长跪不可招。回飙洒而至，矫首空云翘。
还桑泽卿兰亭考二首
叶时（宋代）

书法光茫晋永和，后来摹写不胜多。
考论又得桑夫子，兰渚风流转不磨。
答张十八画
廖正一（宋代）

玉人风味夙相亲，骨法多奇巫峡神。何幸丹青烦右相，坐令虚室四时春。
李廷老自蔡州见访云明日便归郑
梅尧臣（宋代）

故人夜相过，秉烛为开席。
车马立在门，樽酒岂暇索。
亹亹别後言，亹亹恨将适。
既去暝色合，不可见行迹。
东冈有只愁风雨似今朝之句走笔次韵荅之
王鏊（明代）

太湖高处望夫椒，佳节登临不惮遥。折简故人先有约，定知风雨不崇朝。
展画亭
邹浩（宋代）

丹青一笔妙难窥，万古长如初画时。浓淡乾坤偏掩映，卷舒云画巧追随。

深藏尘表天元爱，不到炎方世岂知。展出高亭快人目，舍君风韵更谁为。
采桑子·烟笼淡月寒宵永
佚名（宋代）

烟笼淡月寒宵永，悄悄帘栊。微度香风。几点梅开小院中。拥衾敧枕难成寐，萧寺初钟。雁响遥空。家在青山千万重。
寄题刘山人战胜轩
洪朋（宋代）

桃源一臞儒，意气郁何壮。削迹红尘中，筑亭白云上。

溪声听逸响，山色阅殊状。谅是永幽栖，岂伊暂清旷。

若人有灵气，战胜神更王。乃知先圣裔，风流标素尚。

嗟予晚闻道，兹事夙所向。得兴雪月交，理棹会一访。
挽何南坡
王柏（宋代）

刻苦工夫真实心，一言体用已全陈。
圣贤断续三千载，伯仲渐摩八十春。
保护斯文勤且让，作成吾党敬而亲。
我来不复瞻耆德，流水苍烟迹已尘。
谢少傅蛟门沈公书问
于慎行（明代）

徙倚步中庭，仰见飞黄鹄。黄鹄自何方，遗我一尺牍。

开牍见所自，慰借温如玉。为寄双织成，无非锦与縠。

卷书置怀袖，感叹不能读。匪无远道思，畏此川涂曲。

间别十馀年，故情犹尔笃。欲以报绸缪，山云不可掬。

天道有盈虚，人情多蹢躅。狐白岂不珍，褐衣亦已燠。

苟存岁寒心，不在违所欲。
华阳逋客
胡宿（宋代）

小隐华阳客，山中不记年。酒中长有圣，棋下更无仙。

授得广陵散，注成秋水篇。吾缨今未濯，惭愧旧林泉。
和参政丁侍郎洛下新置小园寄留台张郎中诗三
宋庠（宋代）

十亩名园隔世尘，山嵇风义暗相亲。
只应岁晚凌霜操，并托松篁待主人。
好事近 浙江楼闻笛
汪元量（宋代）

独倚浙江楼，满耳怨笳哀笛。犹有梨园声在，念那人天北。

海棠憔悴怯春寒，风雨怎禁得。回首华清池畔，渺露芜烟荻。
岁穷
陆游（宋代）

困阨身如寄，推迁岁忽穷。百年均昨梦，万古一飞鸿。

夜瓮鸣春酒，晨畦撷晚菘。属餍童子笑，便腹负吾翁。
招丁元珍
王安石（宋代）

默默不自得，纷纷何所为。
画墁聊取食，猎较且随时。
秋入江湖暗，风生草树悲。
黄花一杯酒，思与故人持。
寒蜂采菊蕊
耿湋（唐代）

游飏下晴空，寻芳到菊丛。带声来蕊上，连影在香中。

去住沾馀雾，高低顺过风。终惭异蝴蝶，不与梦魂通。
赠越僧岳云二首
温庭筠（唐代）

世机消已尽，巾屦亦飘然。一室故山月，满瓶秋涧泉。

禅庵过微故，乡寺隔寒烟。应共白莲客，相期松桂前。

兰亭旧都讲，今日意如何。有树关深院，无尘到浅莎。

僧居随处好，人事出门多。不及新春雁，年年镜水波。
滩破浣溪沙 其二 渤海道中
丁澎（清代）

独向柤梾采石芝。灞陵妻子讶归迟。沧海一裘风雪里，少人知。

归到虱嫌嵇叔拙，贫来鬼笑伯龙痴。短鬓怕将愁思织，已成丝。
禁闱玩雪寄薛左丞
钱起（唐代）

玄云低禁苑，飞雪满神州。虚白生台榭，寒光入冕旒。

粉凝宫壁静，乳结洞门幽。细绕回风转，轻随落羽浮。

怒涛堆砌石，新月孕帘钩。为报诗人道，丰年颂圣猷。
乌衣巷
陈孚（元代）

鳷鹊金波事已非，江山何限泪沾衣。台空凤去无人问，只说寻常燕子飞。
纸帐
徐夤（唐代）

几笑文园四壁空，避寒深入剡藤中。误悬谢守澄江练，

自宿嫦娥白兔宫。几叠玉山开洞壑，半岩春雾结房栊。

针罗截锦饶君侈，争及蒙茸暖避风。
重叠金 和筠友大姊韵
叶静宜（清代）

晓莺啼破辽西梦。重帘不卷钩幺凤。满院落花红。深宵一夜幺。

幺幺还雨雨。陌上垂杨舞。小病怯轻寒。生憎罗袖单。
过延平怀愿中先生
林光（明代）

未燃精诚一瓣香，官舟催发向茶洋。闽山本为名贤重，溪水何如道脉长。

城面人家临睥睨，祠前树色照秋阳。缅怀高弟枢趋处，应有神灵护讲堂。
桂树下作
张镃（宋代）

芳桂年年种，今秋两倍开。
略无蜂敢傍，为是月中来。
幸自晴多日，须拚醉几回。
便教香杀了，犹胜别人獃。
村乐
黄敏求（宋代）

白首老人纫永日，青裾幼妇馌田间。
那知红袖青楼女，账煖销金倚玉山。
滁州道中
费锡琮（清代）

策骑入长林，村幽耐客寻。秋晴红叶润，山远暮烟深。

江馆寒潮断，河桥蔓草侵。古人残迹在，空使候虫吟。
金缕歌·陪履斋先生沧浪看梅
吴文英（宋代）

乔木生云气。访中兴、英雄陈迹，暗追前事。战舰东风悭借便，梦断神州故里。旋小筑、吴宫闲地。华表月明归夜鹤，叹当时、花竹今如此。枝上露，溅清泪。
遨头小簇行春队。步苍苔、寻幽别墅，问梅开未。重唱梅边新度曲，催发寒梢冻蕊。此心与、东君同意。后不如今今非昔，两无言、相对沧浪水。怀此恨，寄残醉。
奉同何济川迎吏示至秋暑方剧呈同舍
司马光（宋代）

稚金避老火，暑势万骄盈。
朱光烁厚地，万叶焦无声。
夫子久倦游，得郡为亲荣。
束装待驺吏，归期殊未成。
埃沙塞广陌，蓬藋拥前楹。
出处两不惬，孤坐心烦萦。
何时惊飚来，扫荡天地清。
郊墟草树疏，千骑从双旌。
飘摇若神仙，皁苔西南征。
离群讵几时，岂不怀友生。
有意肯相过，不妨巾屦并。
官舍稍虚凉，愧无肴酒迎。
颂古十首
释云岫（宋代）

有道君王传号令，频催羯鼓要花开。
眼头一曲风光好，日暖莺声出谷来。
逍遥咏
宋太宗（宋代）

千年福寿自由人，万象星罗仰在身。
宝马不教龟鳖乳，嘉禾须问谷田神。
根株种植华池内，药鼎煎催运火匀。
混沌分来皆是道，二仪交感八方亲。
赠殷山人
张籍（唐代）

郁郁山中客，知名四十年。恓惶身独隐，寂寞性应便。

世业公侯籍，生涯黍稷田。藤悬读书帐，竹系网鱼船。

已种千头橘，新开数脉泉。闲游携酒远，幽语向僧偏。

入洞题松过，看花选石眠。避喧长汩没，逢胜即留连。

自古多高迹，如君少比肩。耕耘此辛苦，章句已流传。

昔日交游盛，当时省阁贤。同袍还共弊，连辔每推先。

讲序居重席，群儒愿执鞭。满堂虚左待，众目望乔迁。

才异时难用，情高道自全。畏人颜惨澹，疏物势迍邅。

贤者闻知命，吾生复礼玄。深藏报恩剑，久缉养生篇。

憔悴众夫笑，经过郡守怜。夕阳悲病鹤，霜气动饥鹯.

处士谁能荐，穷途世所捐。伯鸾甘寄食，元淑苦无钱。

策蹇秋尘里，吟诗黄叶前。故裘馀白领，废瑟断朱弦。

志气终犹在，逍遥任自然。家贫念婚嫁，身老恋云烟。

放逸栖岩鹿，清虚饮露蝉。郑逃秦谷口，严爱越溪边。

霄汉予犹阻，荣枯子不牵。山城一相遇，感激意难宣。
阻雨呈由正 其二
邹浩（宋代）

炼石曾闻补就天，如何淫雨尚绵绵。只应知我班荆意，欲使从容夫子前。
风入松
田中行（宋代）

一宵风雨送春归。绿暗红稀。画楼尽日凭阑意，与谁同捻花枝。门外蔷薇开也，枝头梅子酸时。

玉人应是数归期。翠敛愁眉。塞鸿不到双鱼远，恨楼前、流水难西。新恨欲题红叶，东风满院花飞。
白樱桃（一作于邺诗）
韦庄（唐代）

王母阶前种几株，水精帘外看如无。

只应汉武金盘上，泻得珊珊白露珠。
晚坐山亭口占
文同（宋代）

岭上生来月似磨，岩前断去云如削。
遥闻褐吏叩高林，应是雷公催采药。
枕上
陆游（宋代）

荧荧地炉火，煮药土床前。
高帝老朝士，长安旧少年。
松高露时滴，城远鼓犹传。
抛掷百年事，且安残夜眠。
经禁城
刘复（唐代）

日没路且长，游子欲涕零。荒城无人路，秋草飞寒萤。

东南古丘无，莽苍驰郊坰.黄云晦断岸，枯井临崩亭。

昔人竟何之，穷泉独冥冥。苍苔没碑版，朽骨无精灵。

俯仰寄世间，忽如流波萍。金石非汝寿，浮生等臊腥。

不如学神仙，服食求丹经。
眉州燕游杂咏十首·碧澜堂
晁公溯（宋代）

清澜深几许，夏潦冬即空。
定非蛟龙宅，徒为螺蚌宫。
月夕书怀寄贡待制汪蓉峰程以文
汪时中（元代）

明月出东山，照见西林明。龙蛇布满地，信步还自惊。

独立数星辰，欲挽银河倾。一洗人间尘，洒然肝胆清。

不寐抱婵娟，待旦听鸡鸣。安得同心人，为言此时情。
龙阳道中水涨以舟行
卢龙云（明代）

微茫浦溆汎孤舻，烟景何曾让五湖。习习轻风翔鹳鹤，曈曈初日照菰蒲。

随波锦缆疑沉陆，傍险银鞍免戒途。跋涉敢辞王事苦，路难终日悯征夫。
松雪画兰
弘瞻（清代）

昨宵有梦落空谷，开匣氤氲香满幅。鸥波亭畔好春光，露凝满满风扬扬。

巧从瓷斗开生面，笔阵纵横墨花灿。天目山坳彷佛逢，至元款识寻常见。

夙闻画马殊有神，风毛雾鬣看犹新。换手忽传林下态，多情应对管夫人。

敷荣讵肯同萧艾，嫩叶千茎绿玉碎。小窗展对读《离骚》，可许楚臣纫作佩。

九畹幽芳静裹含，秋来摇落有谁探。一拳瘦石根无土，珍重同时郑所南。
自陵川赴榆次路过盘砣山有感
温权甫（清代）

陡绝盘砣势，横空急水流。涧深愁失足，路滑怕回头。

鸟道挺身过，羊肠壮胆游。漫夸骡轿稳，一步一心揪。
祀先蚕六首
佚名（隋代）

灵修戾止，诏以毛血。
既兴而帨，尊爵蠲洁。
金石谐宛，登降有节。
宜顾宜乡，情文不越。
送郭知章宰浮梁 其一
彭汝砺（宋代）

万室喁喁望已深，临流不敢重分襟。闾阎早觉春风到，岩谷遥思昼日临。

制御古非无至策，爱调人自有良心。笑言已得公才敏，侧耳风前听好音。
赠朱中书
丁仙芝（唐代）

十年种田滨五湖，十年遭涝尽为芜。频年井税常不足，

今年缗钱谁为输。东邻转谷五之利，西邻贩缯日已贵。

而我守道不迁业，谁能肯敢效此事。紫微侍郎白虎殿，

出入通籍回天眷。晨趋彩笔柏梁篇，昼出雕盘大官膳。

会应怜尔居素约，可即长年守贫贱。
夜从父老饮酒村店作
陆游（宋代）

旗亭浊酒典衣沽，蟹舍老翁折简呼。
夜中醉归骑草驴，嵬昂不须宗武扶。
丹徒布衣有筹略，渔阳突骑莫枝梧。
床头金尽何足道，肝胆轮囷横九区。
自哂
陈普（宋代）

曾骑白鹤上扬州，头上花枝秉烛游。
樽酒迩来谁是伴，白云收尽数峰秋。
挽周畏知二首 其二
赵蕃（宋代）

目疾初传剧，犹思碍读书。那知遽至是，此恨合何如。

我已鬓俱白，宁能世久居。吾人门户责，骥子总怜渠。
和文丞相六歌 其六
郑思肖（宋代）

我生我生何不辰，血泪化作妖花春。平生意气若风云，何苦戚戚悲呻吟。

狂来一呼天地动，万物鼓荡俱精神。天上真火灭不得，灼烁大地生光明。

呜呼六歌兮歌声清，海岳莹洁日月新。
句
李昭象（唐代）

投文得仕而今少，佩印还家古所荣。（送周繇之建德。

《唐诗纪事》）
项龙归省
赵昀（宋代）

清河正愿得忠臣，岂觉辞官归思匆。为道思亲心甚切，难留执手意奚穷。

亲斟御酒资行色，更敕云台写范容。回到家乡人问及，始知朕不负勋功。
古风酬胡元之
范成大（宋代）

拂我膝上琴，当客清风襟。
我琴无轸弦不和，愿借之子调其音。
美人一笑千黄金，弹作江岸花木深。
下有同队之游鱼，上有同声之鸣禽。
琴声一叠一叹息，江花江草无终极。
庐陵中秋对月
徐俯（宋代）

岭近山相属，江通水不流。无云方万里，有月正中秋。
法一以余所赠墨为不佳
晃冲之（宋代）

上人好事世莫当，罗列四宝如文房。
广交往往得奇物，有墨尺度如圭长。
秋麋折角胶与力，春麝入脐煤生香。
已将雪覆轻罗帕，更令花映红纱囊。
草堂老人不自料。亦藏饼夸精妙。
自言和璧持赠君，反为燕石遭讥诮。
呜呼万事孰不然，古今工拙那同调。
君不见当年诸李数不到庭宽，只今赐墨无老潘。
对酒叹
陆游（宋代）

镜虽明，不能使丑者妍；酒虽美，不能使悲者乐。
男子之生桑弧不矢射四方，古人所怀何磊落！我欲北临黄河观禹功，犬羊腥膻尘漠漠；又欲南适苍梧吊虞舜，九疑难寻眇联络。
惟有一片心，可受生死托，千金轻掷重意气，百舍孤征赴然诺。
或携短剑隐红尘，亦入名山烧大药。
儿女何足顾，岁月不贷人；黑貂十年弊，白发一朝新。
半酣耿耿不自得，清啸长歌裂金石。
曲终四座惨悲风，人人掩泪无人色。
偈颂七十六首
释师观（宋代）

五日上堂，朝朝入室。
三八念诵，丛林规式。
美食不中饱人吃。
浯溪读中兴颂
李芾（宋代）

羯鼓梨园迹已荒，斯文犹在日星光。
我来细拂青苔石，不忆三郎忆漫郎。
送郑秀才贡举
权德舆（唐代）

西笑意如何，知随贡举科。吟诗向月露，驱马出烟萝。

晚色平芜远，秋声候雁多。自怜归未得，相送一劳歌。
阮郎归
陈康伯（宋代）

间来溪上有云飞。溪光接翠微。江南三月落花时。春波去棹迟。寻竹路，破林扉。苍台旧钓矶。欲归回首未成归。黄尘满素衣。
又和南塘十首
刘克庄（宋代）

雨恋池三尺，晴窥月一方。
未□□□□，敢望若并洋。
□怪曾惊耳，仝嗔欲刃肠。
谁能□□□，老子欲追凉。
初秋书感
陆游（宋代）

流年冉冉不容追，余息厌厌只自知。
马革裹尺违壮志，鹿门采药卜幽期。
林蝉委蜕仙何远，巢燕成雏去已迟。
触事尔来多感慨，北窗闲赋早秋诗。
七言送句谌通判颍川
沈遘（宋代）

朝驱款段北省客，莫驾屏星州治中。朱颜绿发出尘土，长缨高盖生清风。

彼都之胜实乐国，颍汝交贯淮波通。使子乞得一麾去，宁复汲汲须江东。
祭光孝南老
释善珍（宋代）

我昔游浙，多贤友朋。
老归故山，耳冷如冰。
忽闻君来，语作吴馨。
白而长身，美髯垂膺。
未几月台，挝鼓腾腾。
巍然广座，摄衣而升。
我忝邻居，复为交承。
君素恢疎，不立户庭。
舌端骋辞，驱涛卷霆。
疾谁使之，一瞑不醒。
七尺桐棺，萧然行幐。
侑此瓣香，感慨易胜。
正觉寺
陈造（宋代）

细穿诘曲上高寒，一鹫青冥杳霭间。
栏楯欹浮沧海影，东南重见紫金山。
方壶入眼鲸堪跨，璧月依人桂易攀。
闻说老禅佳寝饭，一生无梦落尘寰。
赠婺源汪氏
汪应辰（宋代）

曾执干戈卫鲁邦，颍川家世愈芬芳。
扶疏枝叶连江浙，烜赫或芬冠魏唐。
卓荦高才当企及，青精一饭故宜偿。
获通谱系诚倾盖，昭穆从斯永不忘。
中秋前一日雨中泛舟诣学耕堂晤黄荛圃即题其梅花吟卷 其二
钮树玉（清代）

画里寒香尚未残，清词娓娓出吟坛。维摩灭度洪崖逝，从此春山不忍看。
慧聚杂题 东斋
李乘（宋代）

峭绝山根野水旁，栏干瞰水有山房。鱼藏似识秋风冷，僧睡那知世路忙。

金磬一声清恋竹，石矶数级碧皴霜。耻罍未忍轻归去，班嗣垂纶此兴长。
俞公达待制挽词二首
秦观（宋代）

词场英妙气如虹，出入青云见事功。
流马木牛通蜀漕，葛巾羽扇破渠戎。
风生使者旌旄上，春在将军俎豆中。
诏墨未乾人奄忽，伤心江汉日倾东。
和乐天初夏韵
俞桂（宋代）

雨脚来山岫，溪痕涨岸沙。
插旗多酒户，挂纲尽渔家。
地出绷儿多，园收菜子花。
春归莺啭嬾，风急燕飞斜。
杯泻青荷叶，瓯煎白玉茶。
孤村流水晚，数点有归鸦。
赠陈梦和
周氏（宋代）

梦和残月到楼西，月过楼西梦已迷。唤起一声肠断处，落花枝上鹧鸪啼。
题曹提领湘灵庙闻乐见灯诗卷
许谦（元代）

重华陟遐方，马毙车折轴。娥英失所天，往殉行且哭。

黛凝衡山云，泪染湘江竹。夫君不可见，异穴叹同谷。

庙食三千年，境土惠徼福。事久竟忘哀，幻化惊耳目。

音响钧天和，光景清夜烛。谁能写新声，如彼涓在濮。
奉和前人果州灵泉寺留题二首 其二
苏葵（明代）

丈六金身百尺宫，门前芳草碍骄骢。客怀白鹤应能会，诗料青山尽解供。

洗耳泉声偏喜碎，障尘花树不妨重。西来欲了观风事，肯与山僧论觉空。
拟四愁诗四首 其二
张载（魏晋）

我所思兮在朔湄，欲往从之白雪霏。登崖永眺涕泗颓，我之怀矣心伤悲。

佳人遗我云中翮，何以赠之连城璧。愿因归鸿超遐隔，终然莫致增永积。
福岩寺
项安世（宋代）

三日行东山，今朝度西岭。
山前福岩寺，高下得要领。
下通赤帝庙，上彻祝融顶。
回环生气势，开辟见光景。
湘江献五曲，岳市陈万井。
青林间香稻，一一辨疆顷。
颇怜东山隘，对此意方逞。
居高能尽下，熟玩令人省。
次韵和礼部卢侍郎江上秋夕寓怀
郑谷（唐代）

卢郎到处觉风生，蜀郡留连亚相情。乱后江山悲庾信，

夜来烟月属袁宏。梦归兰省寒星动，吟向莎洲宿鹭惊。

未脱白衣头半白，叨陪属和倍为荣。
府酒五绝。变法
白居易（唐代）

自惭到府来周岁，惠爱威棱一事无。

唯是改张官酒法，渐从浊水作醍醐。
诗偈 其十
庞蕴（唐代）

一念心清净，处处莲花开。一华一净土，一土一如来。
壬子正月四日后圃行散四首 其四
杨万里（宋代）

传语春光恰好秾，太秾恐怕恼衰翁。日华五色无寻处，只在蛛丝来去中。
即事
汪炎昶（宋代）

豪右方怀惧，疲羸岂易禁。力田逢屡歉，祷雨得微阴。

气运宁无复，天灾匪独今。居然怀抱恶，满耳是呻吟。
再寄亨父
吕南公（宋代）

匹马辞家腊雪初，二年名姓入铨书。熊罴帅府招韩愈，邑里经筵失仲舒。

稳把声荣收雨露，冷看交旧厌沟渠。蓝衣定有誇乡日，为到耕村问溺沮。
晚登南楼眺乌石九仙方山诸峰
范梈（元代）

自来闽中郡，侨寓公宇偏。身病縻服饵，单居日如年。

宪署历三试，愚庸寡所宣。兹行临辟道，黾勉以周旋。

日夕登高台，遥盼四山川。山川亦云美，宜与万念捐。

慈帏隔江关，稚子目娟娟。连夜梦新堂，嬉戏在我前。

禄食无寸补，远游何当还。东风号阴泽，此土候气先。

草木相衰荣，已复争碧鲜。思及方春时，买船向邵延。

长歌荡暄景，吹笛玉台烟。行止钦圣训，义著艮象篇。

此岂不在人，虚心以勉旃。
出关
韦庄（唐代）

马嘶烟岸柳阴斜，东去关山路转赊。到处因循缘嗜酒，

一生惆怅为判花。危时只合身无著，白日那堪事有涯。

正是灞陵春酬绿，仲宣何事独辞家。
野鹭
高凤翰（清代）

黄芦下夕阳，野塘秋水冷。隔岸鹭衔鱼，侧眼窥云影。

荻花卷雪来，海风吹断梗。惊起破青天，残霞红在岭。
潇湘八景图·平沙雁落
叶茵（宋代）

江风飘尘白如练，征翰远赴芦花岸。
寒雾昏昏渔火明，欲飞不飞行阵乱。
相从万里多崎岖，呼鸣警察夜有奴。
衡阳路杳速归去，未可容易来江湖。
丁酉初春和张钦夫榕溪阁五言曾达臣挽词
杨万里（宋代）

榕影下照水，翠蚊舒复樛。
溪光迸升檐，朱夏冻以幽。
高阁昔雨荒，奇观久风休。
南轩天遣来，山谷神与谋。
字新址惟旧，景逝人为留。
不意猿饮潭，复见驷驾輈。
先生何孤往，野客欠从游。
愿携龙文璧，去沦兔褐瓯。
垂手掬寒泚，移床听凉飕。
阁回诗更超，古往今亦犹。
揽渠五字妙，觉我百疾瘳。
出山未遽误，在山未遽优。
如何近来梦，夜夜在钓舟。
云鹤
释克文（宋代）

旦过晚应宿，山堂任去留。孤云能自在，只鹤更优游。

楖栗开青眼，袈裟伴白头。未明西祖意，萍迹谩悠悠。
牡丹
司空图（唐代）

得地牡丹盛，晓添龙麝香。主人犹自惜，锦幕护春霜。
夏五朔旦示都儿学书
陈著（宋代）

老去眼生花，儿方学画鸦。
聊将二十字，要识汝传家。
玉楼春 立秋
叶纨纨（明代）

微云日暮庭花紫。一叶飘轻淡罗绮。扇惊长信泣佳人，山冷苍梧悲帝子。

楼前莫问相思字。深院萤飞照砧杵。西风燕去几时归，秋梦芙蓉江上水。
送莫内翰五首
释慧空（宋代）

惊世文章梦里花，出尘语解眼中沙。
怪来不打这鼓笛，亲见江西老作家。
重到新亭用前韵
陈洪谟（明代）

巳办扃扉卧，今成出郭行。云移江树影，风带野泉声。

对景跨奇绝，逢人说治平。淹留还日暮，归骑月华明。
刘连州和前韵因道湘中之乐以谢
陈傅良（宋代）

湘中足可乐，谁苦愁不禁。
娈彼兰蕙姿，固怯霰云阴。
贾子天下士，子何念虑深。
贞元两御史，南还会於郴。
亦复相唱酬，间有亡国音。
愚溪更憔悴，中夜起拥衾。
而得欸乃句，脍炙循至今。
我后五百年，公来适相寻。
田畴岁膴膴，狱市春沉沉。
宽书日夕下，民蠹祛牟侵。
况也省赋甚，小郡至万金。
交欢有陆贾，私恨无羊斟。
我饱竟甘寝，公暇多长吟。
乃知湘中乐，关时匪关心。
湘民忘劳力，乐极翻沾襟。
却愁吾二人，四牡歌駸駸。
疑雨
项安世（宋代）

泉声㶁㶁转山隈，错认山头急雨来。赤道千寻上青壁，恍如飞电掣云开。
挽龙图待制徐良能墓
范端臣（宋代）

少日蜚声竦白袍，暮年策足上青霄。
功名略已追前辈，事业真堪托后凋。
谏草半焚烟寂寂，琐窗一梦夜寥寥。
古塘原上谁行路，只有哀笳引葬箫。
赵南村见顾
戴梓（清代）

襄平岁暮见儿归，为问饥寒为拂衣。囊解青蚨消负易，诗惊白雪和音稀。

每思策蹇登君馆，却幸驱车叩我扉。满眼冰霜情独暖，夕阳残树鸟飞飞。
金
李峤（唐代）

南楚标前贡，西秦识旧城。祭天封汉岭，掷地警孙声。

向日披沙净，含风振铎鸣。方同杨伯起，独有四知名。
古镜
吴炳（元代）

雁去悲银海，螭蟠泣鬼工。黄肠迷汉柏，野火上秦蓬。

浓翠凝螺黛，鲜朱溃守宫。漆添灯晕黑，文灭绣奁红。

一旦珠还浦，千年剑出酆。雾馀空黯淡，云在月朦胧。

伏兽衔丝结，蒙絺画羽虫。粉绵施婉转，台玉刻玲珑。

匪茹曾申诫，惟明可保躬。他时赐盘鉴，来照梦中熊。
和钱处和梅花五绝
王之望（宋代）

枝上春风渐有涯，断魂初见两三花。
一尊尽日看无厌，要待参横月影斜。
晚食菊羹
司马光（宋代）

朝来趋府庭，饮啄厌腥膻。
况临敲扑喧，愦愦成中烦。
归来褫冠带，杖屦行东园。
菊畦濯新雨，绿秀何其繁。
平时苦目疴，滋味性所介。
采撷授厨人，烹沦调甘酸。
毋令姜桂我，失彼真味完。
貯之鄱阳瓯，芦以白木盘。
餔啜有馀味，芬馥逾秋兰。
神明顿飒爽，毛发皆萧然。
乃知惬口腹，不必矜肥鲜。
尝闻南阳山，有菊环清泉。
居人饮其流，孙息皆华颠。
嗟予素荒浪，强为簪緌牵。
何当葺弊庐，脱略区中缘。
南阳丐嘉种，莳彼数亩田。
抱瓮亲灌溉，烂漫供晨餐。
浩然养恬漠，庶足延颓年。
平湖乐 题宋何阁长鱼藻图
李符（清代）

半奁香雨簇春漪。没个渔舟系。径尺横拖鸭茵翠。

鲤花肥。

乙肠可有相思字。猜量不定，几番步涩，浑欲撒沉丝。
孟少保戎装相赞
释慧开（宋代）

英雄盖世上将军，洞寇闻风丧胆魂。
寸刃不施机莫测，看渠谈笑定乾坤。
艺术
萧雄（清代）

风惟庞古器惟粗，巧匠心思毕竟无。听说山南多敏慧，近来依样善描摹。
和许给事中直夜简诸公
张九龄（唐代）

未央钟漏晚，仙宇蔼沉沉。武卫千庐合，严扃万户深。

左掖知天近，南窗见月临。树摇金掌露，庭徙玉楼阴。

他日闻更直，中宵属所钦。声华大国宝，夙夜近臣心。

逸兴乘高阁，雄飞在禁林。宁思窃抃者，情发为知音。
苏长公赏心十六事
章甫（宋代）

一灯话尽古今长，竹雨幽窗夜未央。多少閒情多少趣，平分消受五更凉。
八月十五夜玩月
栖白（唐代）

寻常三五夜，不是不婵娟。
及至中秋满，还胜别夜圆。
清光凝有露，皓魄爽无烟。
自古人皆望，年来又一年。
和毛君州宅八咏 翠樾亭
苏辙（宋代）

一夜飞霜点绿苔，晓庭黄叶扫成堆。
檐间翠樾雕疏尽，却放墙东好月来。
高山堂
梁佐（宋代）

巍巍层阁倚云平，一凭阑干醉魄醒。
霁雨乱山生淡碧，带风寒竹有余青。
孤猨傍石为深磵，幽鸟冲烟入画屏。
却重高僧仙景象，蓬莱不独在沧溟。
阙题 送司徒叶公致仕
邵宝（明代）

三朝元老，忽赋归来，未了君王眷瞩。平生事满丹青，有何不足。

乡里争看天上人，笑声喧动西湖曲。从今后、山南山北，到处随吾所欲。

曾读汉唐宋，许多年，只一本名臣录。试与从头点检，几人全福。

天留绿野旧规模，清风吹醒红尘目。任教他、桃李开遍，公门不如松菊。
磁钓翁
李新（宋代）

磁钓翁宁傍钓矶，且当兀坐小盆池。
模形陶氏不须怪，入手苍鲸未可知。
风雨不渝端此志，江湖归去定何时。
閒惟秋水磻豀客，船入芦花笛卧吹。
尾犯 笋
李符（清代）

竹秋小雨。早苔痕青坼，玳尖微露。参差渐过墙西角。

记衔蝉埋处。北窗漫斸，爱长夏、阴遮午。但抽芽、莫遣当扉，恐妨山客来去。

玉束嫩含芳乳。汲泉烹出翠釜。自燕飞春社，尝到清和，豆新同煮。

蚕事阑时，村村屋背，短筠捎树。拾烟箨、待制轻鞋，挑鞭重踏寒圃。

案《秋锦山房集》
清平乐 其五
吴湖帆（清代）

池塘春草。去恨何时了。花影偏多人面少。一样宫梅娇小。

相思旧曲琵琶。低徊新月窗纱。何况飞琼伴侣，萦怀咏絮才华。
送侍读常尚书绝句六首
刘克庄（宋代）

先帝倦勤扬末命，嗣皇访落记孤忠。
铜人嘿嘿输伊辈，铁汉堂堂止此翁。
寂寞
李洪（宋代）

寂寞伤吾道，宁为梁甫吟。
霜威凌客鬓，雪意动梅心。
酒尽兵无备。愁牢病不禁。
简编联寓目，未觉岁时侵。
过谢家湾
杨万里（宋代）

行尽牛蹊兔迳中，忽逢平野四连空。
意随白鹭一双去，眼过青山千万重。
近岭已看看远岭，连峰不爱爱孤峰。
一丘一岳知何意，疏尽官人著牧童。
西城夜望
苏升（明代）

清流一带抱江城，望入西山尽月明。隐隐人家藏树里，轻轻渔舸傍沙横。

径中不睹陶潜迹，榻下空留孺子名。怀古伤今徒白首，夜深无限故乡情。
题南叔兄藏脩阁息游观
魏了翁（宋代）

中存外习即藏脩，夙寤晨兴此息游。要把孟轲三勿看，更将夫息四于求。

颜渊陋巷乐何事，曾晰风雩咏不休。此意斯须不容离，敢申郑义儆悠悠。
饮赴解试士友二首
李昴英（宋代）

少日谙场屋，斯文为细论。
艰深成札阔，卑弱又西昆。
与客为佳识，当年是解元。
贺诗多办取，盛事属于门。
枣亭春晚
揭轨（明代）

昨日花始开，今日花已满。
倚树听嘤嘤，折花歌纂纂。
美人浩无期，青春忽已晚。
写尽锦笺长，烧残红烛短。
日夕望江南，彩云天际远。
先天李姆庙
陈允平（宋代）

毓圣功成宴太清，曾遗双履下清冥。
隧碑重纪先天德，犹是祥符御制铭。
由清江赤城观至宝塔寺暮归樟镇
何中（元代）

自笑野人多野思，并村随处意閒閒。赤城观里折丹桂，宝塔寺前迎晚山。

隔水归樵分路散，冲岚飞鸟认林还。秪言十里街头近，不计黄昏便掩关。
和罗季能上已羽池送客
李曾伯（宋代）

一雨洗红蔫，春深昼欲眠。
绿潭波滉漾，紫陌骑联翩。
禊事怀觞豆，官身苦槛圈。
只今王逸少，重见羽池边。
久客
释文珦（宋代）

客里又深秋，凄凉怕举头。
西风吹败叶，叶叶是归愁。
午憩道傍人家
张孝祥（宋代）

一崦人家竹树凉，午阴深处著胡床。石泉政似煮茗沸，稻花已作炊粳香。

梦到家园归自好，起寻官路去何长。尘埃满面迎西日，底处青山是故乡。
同敬之裕之游水谷分韵赋诗得荷风送香气五字 其四
刘昂霄（元代）

寒泉漱云根，湛然涵镜光。谁知一滴味，中有曹溪香。
赠韩慕庐阁学 其一
吴苑（清代）

吾闻丹山凤，羽翼何披离。朝翔桐柏云，暮宿昆仑陲。

思之不可见，绝世令人疑。一来阿阁游，始识光艳奇。

昌符应世瑞，丽彩扬英蕤。众鸟不敢窥，当其回翔时。

适来非偶然，日月增光仪。
曾无逸郎中名燕居曰和三续社有诗次韵
楼钥（宋代）

通地通天只个中，千岐虽别大都同。
两家偶尔流传盛，一贯临都内外融。
欲境扫开心在我，浮云散尽月当空。
感而通者从来话，不感须知自有通。
句 其一
朱浚（宋代）

寺钟城鼓两相和，共醉烟关感慨多。堤柳垂金春几许，檐花鸣玉夜如何。
八月初一日
方回（元代）

秋风几日尚无诗，政坐炎歊转赫曦。
閒被贫为魔揽挠，病须凉赫药医治。
薄田董获收新粟，老圃开包献巨梨。
顾此亦差胜穷宦，回头何啻十年迟。
游仙诗·京华游侠窟
郭璞（魏晋）

京华游侠窟，山林隐遁栖。
朱门何足荣，未若托蓬莱。
临源挹清何，陵冈掇丹荑。
灵溪可潜盘，安事登云梯。
漆园有傲吏，莱氏有逸妻。
进则保龙见，退为触藩羝。
高蹈风尘外，长揖谢夷齐。
登五南峰观三叠泉即送陈范罗三君别
易顺鼎（清代）

天风怒挟楼船走，一夜吹人傍南斗。琴志楼头飞雨悬，日呼五南同杯酒。

诘朝海色连屏风，初阳灿烂金芙蓉。白云散尽五峰出，一朵芙蓉为一峰。

云霞精魂日月液，铸此空中数拳碧。斑駮疑经女娲炼，峥嵘想见灵胡擘。

孤根下插溟渤深，倒涌奇云作潮汐。上窥造化无四邻，横绝东南惟一石。

不知混沌未分前，此峰却倚何天立。乾坤崩坼海水翻，未倒鸿濛旧墙壁。

杞人莫忧天柱倾，乾坤赖此还清贞。阳开阴阖苞万灵，砉然吐出如新硎。

大鹏沸海擘金翅，孔雀摇天翻翠屏。江湖下通地道白，吴楚中断天门青。

独斟元枢执大象，坐览八极神明庭。我疑一峰肖一岳，五岳何处藏真形。

鸟道横空一万里，石梁卷尽昆仑水。龙愤雷霆斗穴骄，猿惊冰雪喷崖起。

鬓边河汉似西流，脚底须弥欲东徙。误道天公大笑声，投壶玉女输骁矢。

仙魅行霄瀑作梯，虹霓饮涧山如绮。匡君无言李白死，落落人寰初至此。

未许残飙冷剑花，肯让幽菭埋屐齿。醉倚磐陀钓海还，神州正拂长竿底。

酒尽千峰休怅然，与君便可挟飞仙。青天涕唾六鳌背，白日歌呼五南颠。

君卧太虚犹衽席，我凭倒景作阑干。梦魂不逐斜阳去，相与提携十万年。
四时佳与师徐景阳园堂五首
陆文圭（元代）

华阳洞口金泉水，流入宫墙作小渠。
任转秦淮出江去，不应久住化龙鱼。
读东坡集中有归去来兮辞集字诗喜其用韵仍集字和之 其三
顾应祥（明代）

富贵今非愿，风云安可期。得归吾足矣，不乐复何之。

清趣还消酒，忧怀尽寓诗。委心无物我，宇内几人知。
诸葛孔明
姜特立（宋代）

临发汉中时，精诚见表辞。
此心谁尽了，死后有天知。
饮酒二十首同苏翰林先生次韵追和陶渊明十二
晁补之（宋代）

东汉有两士，才智炫一时。
三公往访事，卧痾亦见辞。
伟明独不然，小道安取兹。
斯人似水镜，与世破昏疑。
忧国不为身，百世那可欺。
举杯相欢属，是事亦置之。
好事近·何事雁来迟
葛长庚（宋代）

何事雁来迟，独步秋园默默。莫恨桂花开尽，有菊花堪惜。回头顾影背斜阳，听西风萧瑟。无限诗情酒思，那早梅知得。
鄂州节推陈荣绪惠示沿檄崇阳道中六诗老懒不
黄庭坚（宋代）

俗物常偪塞，令人眼生白。
永怀洛阳人，谈诗论画壁。
青山吐秋月，阻作南楼客。
但歌靡盐诗，赏此无瑕璧。
义荣见示禅月山居诗盥读数过六根洒然但余素
郑刚中（宋代）

官不追求盗不窥，得闲终日闭荆扉。
有时斸圃趁春事，几度荷锄随月归。
酒里最思陶靖节，江边时忆谢玄晖。
自知此外无他障，一任萧然鬓发稀。
送惠思归杭州
郑獬（宋代）

湖上秋风满，归怀岂易宽。
身随秦树老，梦入浙江寒。
为客久应厌，到家贫亦安。
石房旧书在，重拂绿尘看。
偈颂一百二十三首
释崇岳（宋代）

一人打毡拍板，一人吹无孔笛。
梵音清雅，令人乐闻。
且道是什么曲调，洞庭山脚太湖心。
题谢伯诚青梧轩录上玉山徵君求教
陆仁（元代）

青梧轩前梧十寻，水屋雪洞相萧森。高枝楼楼不受暑，叶大拳拳故多阴。

丹丘鸣凤几时至，金井啼乌秋思深。谢家园池信清绝，拟来与子一横琴。
送俞太中山人归终南
魏野（宋代）

俞贯之辞魏仲先，终南归去落花天。
如何相见还相别，早晚溪云一处眠。
怀方严州
仇远（元代）

八十一年亡，哀哉老紫阳。
佳儿方戒道，小妾漫专房。
每忆先生被，常怀太守章。
桐江诗万首，端可及龟堂。
赠庄童子
王十朋（宋代）

日诵千言七岁儿，方员动静早能知。还家更读韩公序，器业他年必大奇。
书叹七首
戴表元（宋代）

袁弟豁达人，陈兄胸默士。
平生少附丽，颇与同忧喜。
迩来怪事少，谈笑不可拟。
一为脱渊鱼，一为坠柯蚁。
吁嗟其奈何。天运固如此。
敬酬李判官使院即事见呈
岑参（唐代）

公府日无事，吾徒只是闲。
草根侵柱础，苔色上门关。
饮砚时见鸟，卷帘晴对山。
新诗吟未足，昨夜梦东还。
谢太傅相公
文彦博（宋代）

一轴诗三十，词高气格雄。文通推杂体，吉甫让清风。

平日丹青笔，当年造化工。安车有馀力，移向二南中。
兰亭归途
陈起（宋代）

山水佳如此，都忘客路难。
鸥明寒渚净，雁入野田宽。
事久人多厌，心清梦却安。
独怜鸾翼远，谁念箧衣单。
送邵二云编修入都
王复（宋代）

论交半载饮芳醇，祖帐新图越水滨。海内才名唐制诰，胶西经术董天人。

扁舟安稳图书重，长路寒暄眷属亲。到及六街春色早，编摩藜火夜重陈。
齐韦道逊晚春宴诗
邢邵（南北朝）

日斜宾馆晚，风轻麦候初。檐喧巢幕燕，池跃戏莲鱼。

石声随流响，桐影傍岩疏。谁能千里外，独寄八行书。
偈颂三十首
释慧晖（宋代）

古佛道场，尚乘车子。
澄源潭水，犹棹孤舟。
夜鹤穿潭底，云月落银笼。
天龙无雨，汗马而无鞭也。
从此出生犊牛儿，金吼银声满芦水。
微毛依旧正受中，玄角又带漫雪草。
一回倒骑牧童梦，数笛吹来樵子歌。
咏史下·诸葛瞻
陈普（宋代）

父自耕田母自桑，受天命与汉同亡。
百年魏晋烟云散，千古隆中日月光。
山魁途次与芳洲分手
王慎中（明代）

亦知隔岁还相见，且忍兹晨暂别离。红树满林人默默，青山斜照路迟迟。
送安思正之蜀
蔡襄（宋代）

贱者易屈志，少年多直情。
子独修节行，爱护如目精。
辛勤走铨省，历岁才点名。
舍居在穷巷，门户面西城。
妻孥愁屡空，独尔心无营。
驱骡从僮仆，间或造予庭。
是时杨叔武，相值极驩诚。
妙言发潜稸，远意倍幽萌。
羞谀刺俗子，指急条边兵。
过从岂云厌，时节忽峥嵘。
叔武守岳阳，别去方行行。
子今复之蜀，蜀道天险并。
橐中无一钱，剑外几百程。
春风卷地来，凡草犹奋荣。
如何使之人，憔悴气与形。
内富在乎我，外穷系於生。
此事久已判，努力敦诚明。
吾友黄君度，实乃浮其声。
子往从之游，切磨固相成。
次韵郭季勇机宜雪观席上留别
范成大（宋代）

胜绝尊前万事休，纵非吾土且登楼。山迎雨脚俄飞过，风约江声欲倒流。

野水渐堪添酒面，夕阳依旧满帘钩。凭阑从此迟归鞅，能及中秋对月不。
哀鸿嗷
黄益增（清代）

官家饭肉丘陇积，玉渍珠膏污瓴甓。长廊江海深百尺，后门永闭前门辟。

日曝雨淋走阛阛，抛砖击石血流臂。无人识得歌哭意，鹅眼线环不忍弃。

有时晴翻眦裂匮，头掷形色不及嗟来食。于戏！天昏地塞云蒙蒙，刀矛戈戟殷血红。

鸷鸟饥鹰出樊笼，此辈嗷嗷尚哀鸿。君不见江南江北气郁郁，爨灶生蛙狐狸搰，朱门大厦无人乞。

又不见桃武前年虏火焚，取金攫帛如家人，钱船万斛沈江津。
送陆畅侍御归扬州
姚合（唐代）

故园偏接近，霅水洞庭边。归去知何日，相逢各长年。

山川南北知，风雪别离天。楚色穷冬烧，淮声独夜船。

从军丞相府，谈笑酒杯前。
连日驻白帝城怀古感事阅陆放翁诗集追和其韵
程公许（宋代）

益以搤为国，前后辟两门。
剑栈径偪侧，峡江浪崩奔。
盘礴六十州，奠位西南坤。
天险岂轻设，参旗宁易扪。
我行当严冬，岸沙高涨痕。
绝壁走猱获，深潭伏鼍鼋。
东逝注沧海，西来非一源。
相传石笋三，下接滟澦根。
长怀划庐公，受遗龙准孙。
志节局不展，德义深可尊。
矧伊跃马壮，得与同日论。
形势今犹昔，世故难为言。
换事重感慨，遐瞻莽尘昏。
空余瀼西东，未泯冰雪魂。
腊残春意动，清波跃河豚。
挝鼓趣下峡，渚宫同一尊。
经始皇墓
乔世宁（明代）

雄图不可见，墟墓亦无凭。
宝藏应先发，泉宫侈□称。
只余双岭月，长作万年灯。
山下东原道，人人说霸陵。
眼儿媚（南叔兄生日用前韵五月六日）
魏了翁（宋代）

不居上界列仙班。梅隐寄幽闲。玉堂云晓，玉珍雨夜，总是真欢。

如兄才誉居人上，鹏路正看看。只祈兄弟，长随母健，不爱高官。
次韵宝印叔观海三绝 其三
王十朋（宋代）

误入蓬莱朝未央，至今魂梦记微茫。扁舟欲效鸱夷子，遥望沧波兴已狂。
江风行与朱图山泛楼船作
张元凯（明代）

长江万里吹天风，将军置酒楼船中。楼船忽奏军中乐，无乃黯惨蛟龙觉。

山川出云历乱飞，疾来掩我白日晖。中流汹涌俱辟易，人谓如此将无归。

将军自是湖海客，神气自若催挂席。浩荡洪流欲挽回，崩奔巨浪能冲逆。

渊渊徐起回风挝，长驱直指扶桑涯。蜃气氤氲辨城阙，鲸波蹴浪翻空花。

分明栖息匡庐下，碎瀑飞泉明月夜。恍惚窗牖峨眉端，雪片纷纷六月寒。

须臾暝色垂垂黑，前队戈船左右翼。咫尺蛟龙欲扣舷，夜光那向怀中匿。

壮图寂寞何为乎，余亦从君击唾壶。老骥能思千里不，百万犹供一掷无。

人寿河清不可俟，富贵不来行乐耳。世间多少弱男儿，觅人颜色沾沾喜。

曾忆长江牛渚边，温峤焚犀夜放船。英雄志业莫可测，酒酣拔剑心茫然。
杜侍郎之遂宁
释居简（宋代）

宁为轻以清，抑为重而填。重轻惟时中，举辄丽吾正。

诚斋振家学，本末尽诚敬。所施见伦次，所瞩洞遐隐。

喧啾雄地籁，静胜了天定。一经早授受，吴霜未侵鬓。

精明紫荷橐，所蕴固未尽。玉堂与天远，仙槎向人近。

旌旄屋头州，维翰倚东屏。敛此一道惠，徒引兆庶领。

泉山跨鳌碧，横江秀而整。吾亲在其下，枌榆接封畛。

家有老吟僧，河海借馀润。
旌德寺静云亭
罗公升（宋代）

岩壑幽幽竹树青，山泉鸟处看云生。
苍苔不没摩崔字，留与游人唾姓名。
明道亲享先农十首
佚名（隋代）

将躬黛耜，先陟灵坛。
嘉玉量币，乐光礼殚。
神既至止，福亦和安。
千斯积咏，万国多叹。
小寒食西村作却忆秀兄
刘应陛（清代）

寒食孤村路，微风野岸花。行吟望春水，夜雨宿山家。

云气浮高树，滩声落远沙。相思芳草外，回首即天涯。
解连环
管鉴（宋代）

江上青山无数。绿阴深处。夕阳犹在系扁舟，为佳景、留人住。
已办一蓑归去。江南烟雨。有情鸥鹭莫惊飞，便相约、长为侣。
文同风篁萧瑟图
吴镇（元代）

翠羽参差自一丛，湘江清影澹微风。开图忽睹题痕处，羡杀当年笑笑翁。
西屿落霞
吕成家（清代）

远浦夕阳一屿西，锦霞流影与山齐。千重绮布天边幔，五彩裳拖海上霓。

孤鹜斜飞横碧渚，轻艭稳渡拟丹梯。遥瞻暮霭添诗思，好把云笺綵笔题。
寄秋塘
张弋（宋代）

五湖风雪分头去，千里淮山信脚行。涉世真成妄男子，谈诗长脚老先生。

塘边瓜茹须频灌，郭外田畴粗可耕。莫倚瘦筇吟白发，浪传诗句入都城。
早渡洛水见流澌尽解春意感人马上偶成戏咏二
宋庠（宋代）

洛浦冰消润韈尘，野禽何处不呼春。
柳梢弄色花条软，已似遥嗤白首人。
好事近
程大昌（宋代）

我里比侨居，不欠山青水绿。只恨风冲雁序，使分飞隈澳。

只今一苇视苕溪，见天伦雍睦。此去春浓絮起，应翻成新曲。
六府诗
沈炯（南北朝）

水广南山暗，杖策出蓬门。火炬村前发，林烟树下昏。

金花散黄蕊，蕙草杂芳荪。木兰露渐落，山芝风屡翻。

土高行已冒，抱瓮忆中园。谷城定若近，当终黄石言。
华山
张乔（唐代）

谁将倚天剑，削出倚天峰。
众水背流急，他山相向重。
树黏青霭合，崖夹白云浓。
一夜盆倾雨，前湫起毒龙。
梦陈和仲如平生交有三言觉而记其一曰错后乱
方岳（宋代）

睡残寒月海东头，不起斯人孰与游。
天下事宁堪几错，梦中语与戒前筹。
江湖浩浩二三字，风雨寥寥十五秋。
莫向断云多感慨，孔颜无命不伊周。
立高桂坊
王十朋（宋代）

书生未折桂，短檠事然膏。一朝桂入手，不记灯窗劳。

回视纸上语，弃置等弁髦。曲学如公孙，高第何足褒。

温陵号多士，呦呦食苹蒿。胪唱十年间，魁亚出二豪。

向来此坊中，一门五梦刀。月中仙子归，天香满蓝袍。

大对压晁董，同登尽刘曹。嘉名换扁榜，铁画新挥毫。

我欲成其美，远大期伊皋。桂高固可喜，更看名节高。
读南华外篇述以四言十五章 其十二 达生
郭之奇（明代）

生则有情，情岂离形。养形存生，岐分万程。去万归一，其中有精。

惟窈惟冥，与世莫争。纯气之守，知巧弗受。游乎物初，物皆尘垢。

身外则存，神全则有。开天之天，天先天后。痀偻承蜩，没人操舟。

神寄蜩翼，身与舟游。人皆金注，我独瓦投。人皆涂畏，我独近求。

说彘者祝，养鸡似木。吕梁安蹴，视水犹陆。鐻成梓庆，忘吾心目。

马败东稷，安能更逐。此惟至人，遗物遗身。款启之民，内外交沦。

乐鴳以韶，载鼷以轮。委蛇捧首，复见水漘。
辞世
释原妙（宋代）

来不入死关，去不出死关。
铁蛇鑽入海，撞倒须弥山。
犹子中木同余旅食吴门以事先归作诗示之
何绛（明代）

五千里外初为客，一棹还乡秋又深。诸父已伤歧路别，双亲应慰倚闾心。

登临戒慎称贤子，言语温恭是德音。归去家园长物在，梅花依旧满疏林。
重阳二首 其一
韩琦（宋代）

崛起层基正面山，登高疑是出尘间。一天秋色清吟笔，万蕊寒香发醉颜。

与众且同今日乐，相逢难遇此时闲。犹输陶令归来兴，翩似冥鸿不可攀。
简杨三
祝允明（明代）

不将黄土点心胸，六十年来气似龙。竹坞霜寒青凤峙，芝田春暖白云封。

各看明月同千里，共对梅花又一冬。吴水吴山休负约，酒壶诗卷日相从。
八月十二日夜偕客赏木犀八首
陈造（宋代）

谢兰潘璧少年场，玉麈金罍度夜央。
老子遽能忘此兴，且容投杖唤胡床。
送王彦祖学士守毗陵
苏颂（宋代）

黄州终始宋名臣，载世逢时见裔孙。
赐第中宸跻甲等，迁官京寺出殊恩。
文章已复光儒馆，风节应须继祖门。
坚请麾符知有意，聊将慈惠振元元。
梁子正有诗谢牡丹及聚仙花次其韵 其二
洪适（宋代）

痴坐林间类守株，一年春事已无馀。直须九曲添清涨，洒扫棕亭进一盂。
寄公权
彭汝砺（宋代）

灵源起幽谷，萧洒与秋宜。世事有穷处，泉声无尽时。

流沾一山足，泽入万田滋。祇恐明朝别，清风到梦思。
怀同志
释智圆（宋代）

孤吟成白首，十载别同声。
海国书难到，空堂梦易成。
淳风心共乐，直道世多轻。
未卜重相见，波涛万里程。
宿烟含白露
孙頠（唐代）

析析有新意，微微曙色幽。露含疏月净，光与晓烟浮。

迥野遥凝素，空林望已秋。著霜寒未结，凝叶滴还流。

比玉偏清洁，如珠讵可收。裴回阡陌上，瞻想但淹留。
和萧洗马画屏风诗二首 其二 秋夜凉风起
费昶（南北朝）

佳人在河内，征夫镇马邑。零露一朝团，中夜两垂泣。

气爽床长冷，天寒针缕涩。红颜本暂时，君还讵相及。
六祖传付偈颂 其二 二祖
黄裳（宋代）

受果时来合见仙，香山禅定想多年。少林得旨圆融了，不在中间与两边。
别饰道二十弟
晁冲之（宋代）

少傅三朝老，文章壮九州。赋诗资政殿，赐字太清楼。

拔烛辞轩陛，簪花近冕旒。庆门吾老矣，华国汝能不。
病中偶书
刘应时（宋代）

老来懒与俗浮沉，何况厌厌病日侵。
身外闲愁总余事，世间无日胜安心。
雨余秋色凄然冷，风弄晚云晴复阴。
习气难除还自笑，小窗时有短长吟。
春夕感雨
郭辅畿（明代）

湿生础汗暮云屯，夜雨丁丁已浃旬。素沫乍流疑洗月，寒丝不断似留云。

频敲碧瓦鹃声杂，细渍青苔鹤迹匀。绕砌落英香泪注，一庭星影白如银。
李阳冰篆
徐积（宋代）

书之有古篆，文之有六经。秦汉而下浸以徙，隶学基路生重扃。

而閒述者亦世出，牛蹄之水才一泓。先生之志在复古，胸中直气何森森。

独乘骐骥追大朴，执缚浮锐攘欃枪。手中一笔千万变，天风号令驱雷霆。

蛇蟠蠖屈体既具，鹗立虎视势乃成。刚柔伸屈有常势，天地之道阳与阴。

杰然出者而势耸，岳仞五千磨太清。盘然屈者非一屈，黄河九折来沧溟。

庞然一画势自若，老将坚卧中军营。至于一点亦有象，地丘人目天之星。

先生大体贵淳古，轻轻重重齐权衡。周家太师负黼扆，高冠大旆朝王庭。

唐虞二帝正揖让，皋夔稷契环两楹。圣人作乐有大本，剔抉淫卫完古音。

大匠作室以规矩，悉去臲𡰈除斜撑。专车骨节世不朽，今乃一纵而一横。

巨灵以手遏大难，印入山骨磨不平。雄恢严毅不可犯，手中常握十万兵。

信乎创字自有说，宜必象形而象声。天地之大有万象，万象不能遁而情。

呜呼篆法乃如此，大哉刚健纯粹精。走兽之类为麒麟，飞鸟之类为鹪鹏。

蹊径之类为大路，垣墙之类为坚城。以德论之为圣人，以法论之为朝廷。

傍睨众字乃可笑，太山之重鸿毛轻。亡国之主好逸豫，儿女子辈多骄淫。

圣人之后惟孟子，古篆之后唯阳冰。金浑玉璞天下宝，嗟乎世俗多聋盲。

欲行古道世辄笑，欲言古学世辄惊。志之所之在一赋，斗筲之器徒易盈。

雕虫篆刻满天下，不矜实行矜虚名。六经尘土塞高阁，圣人之道成坎坑。

况乎古篆固可弃，胡为独好于先生。
春日田园杂兴
双涧（宋代）

雨露桑麻晴夜话，清明花柳少年心。
踏青游·识个人人
佚名（宋代）

识个人人，恰正二年欢会。似赌赛、六只浑四。向巫山、重重去，如鱼水。两情美。同倚画楼十二。倚了又还重倚。两日不来，时时在人心里。拟问卜、常占归计。拚三八清齐，望永同鸳被。到梦里。蓦然被人惊觉，梦也有头无尾。
牡丹
皮日休（唐代）

落尽残红始吐芳，佳名唤作百花王。
竞夸天下无双艳，独立人间第一香。
阻雪
冯时行（宋代）

朔风飘正急，客况老难禁。
问路迷南北，携筇探浅深。
地惊盈尺许，杯喜十分斟。
梅蕊如相识，暗香何处寻。
八月十四夜玩月岑山次鲍伯原韵
郑玉（唐代）

夜深云散碧天开，月影沈沈入酒杯。风露半天成颢气，干戈满目起尘埃。

分明沧海浮双岛，隐约严滩见两台。今日有怀须尽兴，明朝无雨约重来。
端午贴子词 皇后阁五首 其一
周麟之（宋代）

瑞霭浮龙鉴，凉飔拂燕钗。瑶钟献冰醴，暑殿雪盈怀。
摸鱼儿四首 其一
高士奇（清代）

怨东君掯晴勒暖，窗前梅信无耗。非关节气今年晚，正月匆匆耗了。

频问道，有几处，横梢低树经春好。蕊单萼小，纵翠羽难窥，黄蜂怎逞，林下冷烟悄。

还立向，野岸溪桥懊恼，一枝临水空照。谁言惊蛰花期近，偏觉十分寒峭。

倾宿䤖，又且自，殷勤相劝轻调笑。瓶倾斝倒，倘杏靥调匀，桃腮晕透，知尔恨多少。
颂古六首·其一
释宗杲（宋代）

俱胝一指头，吃饭饱方休。
腰缠十万贯，骑鹤上扬州。
送泉州周尚书
仲并（宋代）

别公今夜月，恰可一庭方。
勇往先过建，徐行不到漳。
同时三郡乐，指日四时康。
胜地岂云远，吾当騑乘黄。
水调歌头 答枕秋丈
吴灏（清代）

中岁好虚静，坐看野梅开。一枝清瘦，到骨花落又春回。

说谈诗论画，只要玉壶香茗，顾我亦非才。灯下小词就，欲与汝衔杯。

笑平生无一是，路崔嵬。人间万事，难定百岁几欢哀。

达者庄生老子，啸傲茅檐风月，形影共徘徊。元亮东篱去，吾欲取杯来。
代陈季若上仓使
林光朝（宋代）

大块始开凿，娲皇为补天。
天平雷雨正，后稷诲之田。
大浸十二岁，浪金复七年。
幸哉尧汤民，以手摩抚然。
徂丘虐焰起，秦俗相焚煎。
官租夺以半，饱食何夤缘。
自从汉道昌，孰朴乃其先。
初开常平议，聚粟如源泉。
年登谷价贱，散以大农钱。
旱潦或艰食，用之如转圜。
悠悠百王心，皎皎三代前。
井田日以坏，此法当磨镌。
公侯希世珍，秀色媚长川。
官学有根株，诵诗三百篇。
风土无隐情，是为大夫贤。
搏饭哺赤子，当食长尔怜。
江东百万户，雕俗生春妍。
持节闽岭初，有如病者痊。
刘晏取予术，夷吾轻重权。
义仓有粟腐，物价敢喧阗。
斯助阜民政，南风吹五弦。
昼日公侯门，客车动百千。
下吏走尘土，从容愧执鞭。
岂不随吹嘘，譬彼乘风船。
长技非卓鲁，主德奚由宣。
松竹伴孤吟，敢怀岁月迁。
终酬国士知，未甘长弃捐。
辑句招王国正四首
项安世（宋代）

璧门金阙倚天开，兴罢张帆载酒回。
日看省曹阍者面，鞭笞鸾凤相追陪。
和人咏松二首 其一 孤松
陈曾寿（清代）

万雪一东遒，雄担嗟尔能。枯心生世界，寒色起锋棱。

绝谷空无待，弥天气若凭。风来助呜咽，无泪洗崚嶒。
除夕检点诗草
朱圭（清代）

作诗贵精不贵多，三百星宿光义娥。汉初俎豆十九首，三曹竞义词骈罗。

步兵《咏怀》八十一，渊明醉语尤醇和。六朝鲍谢事雕纂，杜李崛起鸣龙鼍。

昌黎全诗三百八，已骇变怪雄山河。后来才大号苏海，万斛泉涌惟东坡。

香山剑南极烂漫，谁挽下濑滔滔波。偏师仄径争擅巧，琐碎虫鸟奚足科。

我幼学吟不自惜，信手撒掷轻螷蠃。六十年前惊一吷，宦游荒落行蹉跎。

零篇假钞或乾没，断句火化神传哦。皖江四载偶擩笔，使仆写稿随差讹。

转粤携来一书史，有作即录嗟缕覼。今年四百赢七十，虽多奚用孰切磋。

劳劳案牍靡夙夜，余力得此亦自诃。飞鸿刻爪亥纪日，谁其作者翁盘陀。
讽州守
刘炎（唐代）

未到桃源来，长忆出家景。
及到桃源了，还是鉴中影。
古瓦砚诗
晏殊（宋代）

邺城宫殿久荒凉，缥瓦随波出禁墙。
谁约藓文成古砚，等间裁破碧鸳鸯。
已恣玉锋磨藓骨，更持蟾泪湿云根。
欲知千载凄凉意，尚有昭阳夜雨痕。
感寓四首 其四
戴复古（宋代）

红紫委路尘，绿树有嘉色。刳心晚闻道，玩物若有得。

青春坐销歇，方兹见真实。人生到中年，胡不保明德。

秋风堕庭梧，栖凤去无迹。矫首碧云端，一语三叹息。
寄夹山芳别圃
赵世延（宋代）

本来包却太虚空，万象森罗立下风。
假使悠悠千百世，圣人复出此心同。
感述六十韵
王世贞（明代）

历历行藏事，秋霜积泪痕。十年曾结客，诗句满中原。

一跌身同赘，频惊舌屡扪。未风谁辨草，先火欲明璠。

避晋传江左，栖吴类武源。中丞双豹尾，刺史五熊轓。

奕叶陪皇运，生成总国恩。徵书向州府，束帛去丘樊。

识监羞司马，为儒陋叔孙。赋题秦女凤，班逐汉臣鹓。

所际垂衣主，宁期泣扇媛。侯门罢投谒，天路隔攀援。

勋业时名左，文章世态论。纵迟甘曳尾，那肯羡乘轩。

难已东方设，歌仍下里喧。四愁虚望岳，三刖竟悲昆。

黯澹白云署，风尘黄鹄翻。几人甘蠖屈，吾岂厌鹏鶱。

才拙知何补，时平借不冤。寝兴惟早莫，朋旧绝寒温。

海席鲈鱼鲙，燕盘苜蓿飧。身安束湿久，道以积薪存。

休沐怜妻子，寅恭得季昆。篇成多和瑟，曲罢有吹埙。

颇解讥衰凤，无能托化鲲。迩来工上下，愁说会平反。

一旅勤王室，千秋启塞垣。紫衣归汉市，碧血洒周墦。

泣雨谁看粟，投晖尚覆盆。幸陪郎署席，亦负野人暄。

恋禄违辞绂，惊心阻叩阍。缇兵时络绎，中旨夜趋奔。

麋鹿何罹网，羝羊更触藩。向来边事棘，独使圣忧敦。

筹筴明光秘，祠禖太乙尊。任方优将相，尘已动乾坤。

列帜蟠狐岭，连烽逼雁门。地炎边马习，月黑羽书繁。

飞饷三边转，材官六郡屯。元戎假黄钺，天子授朱鞬。

贾傅宁谈饵，娄生或请婚。女红全扫越，汗血未归宛。

野色徵龙战，原蒐益虎贲。鼓鼙秋转急，戈甲昼仍昏。

质子空都护，孤儿总陆浑。壮怀频舞逖，清啸久输琨。

智士甘怀宝，忠臣惜丧元。蛾眉各燕赵，鱼腹自湘沅。

岁月无乾土，生涯有故园。云齐吴渚稻，潮满沃洲荪。

熟柚金分筥，芳篘玉满樽。问津迷远楫，息路悟归辕。

其若频年使，仍传一札言。民穷怯蛇虎，吏巧猎鸡豚。

巧似驱渊獭，穷如失木猿。三江先雨涸，万柳后春髡。

垂老脂俱尽，公庭泪暗吞。衣冠十道使，烟火几家村。

羁旅馀皮骨，朝廷问本根。茫茫竟何所，肠断赋招魂。
次静海令盖晞之食蟹
高鹏飞（宋代）

吴中郭索声价高，草泥足上生青毛。越中海市喧儿曹，白蟹厌饫霜前螯。

新丰逆旅酒濯足，齐国相君饭脱粟。当时珍味无所需，吴越土宜俱碌碌。
金陵杂兴二百首 其一五六
苏泂（宋代）

白下城东送客时，同来何事不同归。君归说似西园柳，遮莫轻绵一片飞。
和耘老弟庆太安人恩封
虞俦（宋代）

天上恩荣逮我亲，日边消息趁蕤宾。
光生花诰宜多寿，喜动莱衣别有春。
须信庆源能衮衮，故教乐事愈频频。
明年不但郊封止，八秩重看宠渥新。
和前送吴季永工侍韵二首寄宣城使君尚书叔永
程公许（宋代）

词林巨擘久心降，万斛龙文只手扛。
革履似因求见数，朱衣暂隔引前双。
明当归辟翘材馆，想未能忘濯锦江。
剩向云间笼白鹤，他年携伴读书窗。
睢水
范成大（宋代）

一战填河拥汉屯，拔山意气已鲸吞。
直南即是阴陵路，兵果难将胜负论。
偈颂一百五十首
释心月（宋代）

溪山送别出门日，云水相迎得路时。
七佛轨仪持钵去，又得西来一信通。
次韵答顿起二首
苏轼（宋代）

挽袖推腰踏破绅，旧闻携手上天门。
相逢应觉声容似，欲话先惊岁月奔。
新学已皆従许子，诸生犹自畏何蕃。
殿庐直宿真如梦，犹记忧时策万言。
（顿君及第时，余为殿试编排官，见其答策语颇直。
其后与子由试举人西京，既罢，同登嵩山绝顶。
尝见其唱酬诗十余首，顿诗中及之。
）十二东秦比汉京，去年古寺共题名。
（去岁见之于青州。
）早衰怪我遽如许，苦学怜君太瘦生。
茅屋拟归田二顷，金丹终扫雪千径。
何人更似苏司业。
和遍新诗满洛城。
哭吕与叔四首 其一
周行己（宋代）

平生已作老蓝川，晚意贤关道可传。一篑未容当百涨，独将斯事著馀篇。
题碧桃花
六十七（清代）

烟滋雨濯浅深红，石畔夭夭一雨丛。海国芳菲春不管，碧桃花嫁鲤鱼风。
徐方平后闻赦因寄袭美
陆龟蒙（唐代）

新春旒扆御翚轩，海内初传涣汗恩。秦狱已收为厉气，

瘴江初返未招魂。英材尽作龙蛇蛰，战地多成虎豹村。

除却数般伤痛外，不知何事及王孙。
灯下读韩致光外集
周紫芝（宋代）

吴宫花草弄纤柔，西子妆成特地羞。笑我老情难妩媚，爱渠好句尽风流。

香奁诗在人何处，断腕名高事已休。更欲与谁论此恨，遗编读罢一灯留。
宝泰寺读曾鸿父侍郎留题有感次韵作侍郎挽歌
曹彦约（宋代）

斯人千古閟音尘，绝妙肝肠好受辛。四帙升沉悬日月，百年修短误君亲。

天边尚记丝纶手，地上今无磊砢人。对此感怀非为此，赎之空拟百其身。
示方广长老从誉
邹浩（宋代）

五百阿师何处来，天堂初不隔天台。灵泉飞作人间雨，法鼓腾为山下雷。

对现此身谁彷佛，上方重阁正崔嵬。只应永劫观空眼，总向峰前欢喜开。
六丑（春感和彭明叔韵）
刘辰翁（宋代）

看东风海底，送落日、飞空如掷。醉游暮归，怕西州堕策。归路偏失。记上元时节，千门立马，望金坡残雪。素娥推下团栾辙。塞草惊尘，河水渡楫。悠悠雨丝风拂。但相随断雁，时度荒泽。

回头紫陌。梦归归未得。憔悴江南，秋风旧客。去年说著今日。漫故人相命，玳筵鸣瑟。愁汗漫、全林杯窄。况飘泊相遇，当时老叟，梨园歌籍。高歌为我几回阕。似子规、落月啼乌悄，傍人泪滴。
秦州见敕目薛三璩授司议郎毕四曜除监察与二…凡三十韵
杜甫（唐代）

大雅何寥阔，斯人尚典刑。交期余潦倒，材力尔精灵。

二子声同日，诸生困一经。文章开穾奥，迁擢润朝廷。

旧好何由展，新诗更忆听。别来头并白，相见眼终青。

伊昔贫皆甚，同忧心不宁。栖遑分半菽，浩荡逐流萍。

俗态犹猜忌，妖氛忽杳冥。独惭投汉阁，俱议哭秦庭。

还蜀只无补，囚梁亦固扃。华夷相混合，宇宙一膻腥。

帝力收三统，天威总四溟。旧都俄望幸，清庙肃惟馨。

杂种虽高垒，长驱甚建瓴。焚香淑景殿，涨水望云亭。

法驾初还日，群公若会星。宫臣仍点染，柱史正零丁。

官忝趋栖凤，朝回叹聚萤。唤人看騕褭，不嫁惜娉婷。

掘剑知埋狱，提刀见发硎。侏儒应共饱，渔父忌偏醒。

旅泊穷清渭，长吟望浊泾。羽书还似急，烽火未全停。

师老资残寇，戎生及近坰.忠臣辞愤激，烈士涕飘零。

上将盈边鄙，元勋溢鼎铭。仰思调玉烛，谁定握青萍。

陇俗轻鹦鹉，原情类鶺鴒.秋风动关塞，高卧想仪形。
落花诗三十首 其二十九 二十九盐
邓云霄（明代）

闲阶剩馥晚偷拈，错认仙人绛雪甜。欲笑床空翻入户，似怜愁坐故窥帘。

摧残眉黛芳姿减，迢递关山别恨添。借问嫦娥月中桂，可曾雕谢洒寒蟾。
和奇父竹斋小池及游春五绝
胡寅（宋代）

绿竹丛边筑小塘，泉来何处已洸洸。
未涵北户星辰影，半觉南风藻荇香。
游香界寺诸胜 其二
弘历（清代）

灵洞孤云顶，天龙护佛龛。湿岚常酝雨，夏草正霏馣。

暂据一窗迥，平临万景函。却从萝栈下，香界在其南。
龙井观泉
曾作霖（清代）

龙目泉井浅又清，井边双石肖龙睛。醒人醉梦堪千古，沁我诗脾在一泓。

饶有馀波供挹注，尽无纤滓翳晶莹。看他涌出泉花喷，似把真珠十斛倾。
竹里馆
卢象（唐代）

江南冰不闭，山泽气潜通。腊月闻山鸟，寒崖见蛰熊。

柳林春半合，荻笋乱无丛。回首金陵岸，依依向北风。
知府孙学士见示和终南监宫太保道怀五首因以
范仲淹（宋代）

汉陂高兴自飘飘，何必天台渡石桥。
潭上药灵多饵菊，林间诗逸半书蕉。
勤歌兰佩招逋隐，懒事尘缨逐采僚。
客有赤松盟约在，异时猿鹤不相辽。
送伦殿撰
郑一初（明代）

载笔螭头远，绥和万里行。舟居南海便，衣袖锦袍轻。

铜柱将军约，沙堤宰相名。何时重混合，法从在蓬瀛。
过天门街
白居易（唐代）

雪尽终南又欲春，遥怜翠色对红尘。

千车万马九衢上，回首看山无一人。
山居杂诗九十首
曹勋（宋代）

顷职古器事，三代考纤悉。
闳异必夏商，形模且朴质。
其间盛款识，鼓文俨周室。
固知文武隆，牧敦当第一。
养雁
仇远（元代）

雝雝阳鸟，其居朔方。
朅来江南，雪霜备尝。
意不耐暑，虑尔早亡。
乃安水土，羽毛无伤。
仰羡鵷雏，俯趋鹜行。
负影隻立，何如还乡。
秋风日高，稻粱已黄。
且谋一饱，忽思翱翔。
江上
孔武仲（宋代）

秋空杳杳豁四顾，葛衣藜杖寻堤去。
双凫拍波天外来，一棹凌风镜中渡。
静中荣辱兴萧条，指点蓬莱作归路。
夏日寓齐杂诗 其六
李彦章（清代）

处俗撄尘虑，斋心玩物华。错刀人意重，长剑壮怀加。

旧欲吹凉叶，新泥种小花。我心自虚白，何处契琳霞。
次韵山庄杂咏十首 其七 春意
周密（宋代）

天上种碧桃，结实岁八千。人间莳花柳，春逐时序迁。

何如庭前草，风月长无边。囿身化国中，物物熙熙然。

至人观物初，独立春风前。
如归亭
吴感（宋代）

五柳门南派水东，水边亭上兴无穷。
半窗山色来云外，一枕荷香带雨中。
绣被夜歌青翰楫，绿波春飏紫茎风。
尘曹未窃江湖号，携手兰干早晚同。
送王龟龄自著作丞外补
洪迈（宋代）

不奈诸公厌石渠，年年送客意何如。
直言饱诵刘蕡策，大意争传贾谊书。
今日朝廷唯主圣，异时风俗要人锄。
须君早晚归遗补，莫恋王门久曳裾。
与福上人
释智朋（宋代）

闻名见面不须论，枉到防风县外村。
强半春光烟雨裹，分明闭却柏山门。
同外孙文九新春五绝句
苏辙（宋代）

筑室恨除千本竹，及春先补百株花。
隔年预与园夫约，春雨晴时问汝家。
中秋雨夕呈君美
张本（明代）

怪得秋云不肯晴，天公为惜此杯倾。无边清景关人意，多事西杯送雨声。

桂树婆娑辜胜赏，桐枝点滴厌残更。殷勤朝镜休重揽，白发星星又几茎。
夏日池上
苏籀（宋代）

谛复春秋指，祛排日务婴。
岚峦屏郡廨，卉樾荫衙城。
褐父评丹首，幽斋缘督经。
忘忧葱茜擢，伯雅燕酣酲。
窈窕阳春唱，鲜鹹临海鲭。
惠文除扰害，五百惨徒黥。
卷籍阖还展，钱刀敛尚轻。
珠还凤仪政，他日傥齐声。
庆宣和·云影天光乍有无
张可久（元代）

云影天光乍有无，
老树扶疏。
万柄高荷小西湖。
听雨，听雨。
舍后污池有小鱼数百迁之於江
朱翌（宋代）

一泓已脱归涔水，万顷初惊广莫乡。
且向江湖成自在，幸因风雨得腾骧。
哭黄海野妹丈三首 其二 逆前韵
赵完璧（明代）

有怀无路诉苍穹，泉下人间渺不同。何日化归华表鹤，千年肠断石城公。

青山南卧心犹北，白发西沉我尚东。终日忆君君我弃，空馀残梦哭山翁。
菩萨蛮
晁端礼（宋代）

午阴未转晴窗暖。无风著地杨花满。睡起日犹长。卷帘红杏香。

春心无处定。又作花时病。芳草伴离愁。绵绵早晚休。
记小圃花果二十首
刘克庄（宋代）

开落元华准，秾华浪得名。
今朝俄绿暗，昨日尚未荣。
分水铺壁间读赵仲缜留题二十字戏续其后
朱熹（宋代）

水流无彼此，地势有西东。
欲识分时异，应知合处同。
句
程敦厚（宋代）

一色鲜猩血。
偈颂二十二首
释道生（宋代）

平旦清晨三月朝，南山苍翠插云霄。
不须更觅西来意，窗外数声婆饼焦。
夜赴宝应安平驿
宝鋆（清代）

酩酊香飞金叵罗，朦胧寒倚锦盘陀。清风一榻响船橹，残月四更闻棹歌。

雁鹜秋声晨梦远，鱼龙水气夜凉多。分明泛宅浮家意，却羡萧间张志和。